Pielikums

**Valsts policijas koledžas**

**Akadēmiskā godīguma un plaģiāta novērtēšanas un kontroles vadlīnijas**

Apstiprinātas ar

Valsts policijas koledžas domes lēmumu Nr. 5

2024.gada 19.aprīlī

**I. Vispārīgie jautājumi**

1. Valsts policijas koledžas (turpmāk – Koledža) akadēmiskā godīguma un plaģiāta novērtēšanas un kontroles vadlīnijas (turpmāk – vadlīnijas) nosaka:

1.1. akadēmiskā godīguma pārkāpumu;

1.2. plaģiātu un tā veidus;

1.3. pasākumus plaģiāta novēršanai un plaģiāta pārbaudi Koledžas īsā cikla profesionālās augstākās izglītības programmā pilna laika klātienē vai nepilna laika neklātienē studējošo (turpmāk – studējošie) kvalifikācijas (lietišķās pētniecības) darbos;

1.4. plaģiāta izskatīšanas komisijas darba organizāciju.

2. Vadlīnijās lietotie termini:

2.1.akadēmiskais godīgums – uzvedība, kas ietver objektivitāti, atbildību, savstarpēju cieņu un uzticēšanos, izslēdz maldināšanu un krāpšanos, lai veicinātu Koledžas studiju un mācību kvalitāti un prestižu;

2.2.atsauce – piezīme tekstā, izmantojot atzītu atsauču norādīšanas stilu, kas norāda uz idejas vai fakta avotu un darbojas kā saite uz detalizētāku norādi kvalifikācijas darba sadaļā “Izmantoto avotu un bibliogrāfijas saraksts”;

2.3. autors– persona vai iestāde, kas radīja oriģināldarbu vai nodrošināja ieguldījumu tā izveidē;

2.4.autortiesības – darba autora ekskluzīvas likumīgās tiesības kopēt, atjaunot, drukāt, publicēt, izpildīt, filmēt vai ierakstīt literāros, mākslinieciskos vai mūzikas materiālus digitālā vai jebkādā citā veidā;

2.5.citāts (citēšana) – cita autora rakstīta teksta fragmenta izmantošana, atsaucoties uz autoru un darbu, un skaidri nošķirot to no sava teksta ar pēdiņu vai formatējuma palīdzību;

2.6.pašplaģiāts **–** autors izmanto lielus savu iepriekšējo darbu fragmentus vai daļas;

2.7.plaģiāts – cita autora publicētu vai nepublicētu darbu (t.sk. vārdu, izteikumu u.c.) izmantošana, nenorādot precīzu atsauci uz attiecīgo autoru un (vai) darbu; [[1]](#footnote-1)

2.8.kvalifikācijas darbs *–*kvalifikācijas darbs ir studējošā izstrādāts lietišķās pētniecības darbs, īsā cikla profesionālās augstākās izglītības programmas "Policijas darbs" apguves prasība un tā aizstāvēšana ir valsts pārbaudījuma – profesionālās kvalifikācijas eksāmena sastāvdaļa.[[2]](#footnote-2)

3. Šo vadlīniju mērķis ir regulēt Koledžas nodarbināto rīcību konstatējot akadēmiskā godīguma vai plaģiāta pārkāpumus.

**II. Akadēmiskā godīguma pārkāpums**

4. Par akadēmiskā godīguma pārkāpumu uzskata šādas darbības:

4.1. norakstīšana un neatļautu palīglīdzekļu izmantošana studiju un mācību procesā;

4.2. darbu (pārbaudes darbu, eseju, referātu un tml.), kas satur plaģiātu vai pašplaģiātu, iesniegšana, t.sk. kolektīva darba rezultātu iesniegšana savā vārdā u.tml.;

4.3. jebkādu materiālu vērtību, mantiska vai citāda labuma piedāvāšana par kādas darbības izdarīšanu vai neizdarīšanu izglītojamo, studējošo vai citas personas akadēmiskajās interesēs;

4.4. nepatiesu ziņu sniegšana par sevi un savu darbu, t.sk. dokumentu viltošana;

4.5. pārbaudes jautājumu vai pārbaudes uzdevumu neatļauta iegūšana;

4.6. formāla piedalīšanās grupu darbā, nesniedzot savu ieguldījumu uzdevuma izpildē;

4.7. līdzdalība akadēmiskā godīguma pārkāpumā, t. sk. savu individuālā darba rezultātu nodošana citām personām, pārbaudes darba veikšana cita izglītojamā vietā, parakstīšanās cita izglītojamā vietā apmeklējuma lapā vai citos dokumentos u.tml.;

4.8. akadēmiskā personāla vai izglītojamā akadēmiskā darba traucēšana vai kavēšana;

4.9. cita apzināta darbība, kas kavē vai traucē studiju un mācību procesu un akadēmisko darbu Koledžā.

5. Koledžas pedagogs vai nodarbinātais konstatējot akadēmiskā godīguma pārkāpumu, iesniedz Koledžas Ētikas komisijā izskatīšanai iesniegumu vai ziņojumu.

6. Koledžas Ētikas komisijas lēmumu par akadēmiskā godīguma pārkāpumu ievieto nodarbinātā, studējošā vai izglītojamā personas lietā.

**III. Plaģiāts un tā veidi**

7. Kvalifikācijas darba izstrādē, iekļaujot citu autoru darbu saturu ar pārfrazēšanas, apkopošanas, citēšanas metodēm, kvalifikācijas darba autoram ir jāveido atsauces[[3]](#footnote-3) tekstā un “Izmantoto avotu un bibliogrāfijas saraksta” noformējumā. Citu autoru darbu satura iekļaušana kvalifikācijas darbā, nenorādot izmantotā darba vai tā daļas nosaukumu, avotu, autora vārdu, 10 un vairāk secīgu vārdu vai ideju kopēšana bez atsauces izmantošanas, kā arī svešas idejas pilnīga vai daļēja izmantošana, nenorādot patieso avotu tiek uzskatīta par plaģiātu.

8. Plaģiāta veidi:

8.1. nejaušs – autoram trūkst zināšanu un izpratnes par to, kā atzīt avotus;

8.2. tīšs – apzināta kāda darba vai tā daļu kopēšana, nesniedzot pienācīgu oriģinālavota atzīšanu, autors tulko citu autoru darbus vai interneta resursos pieejamo informāciju no citas valodas ar vai bez tajā esošajām atsaucēm, norādot tikai sevi kā darba oriģinālo autoru;

8.3. netīšs – autors nezinot izmanto līdzīgu vai identisku materiālu, ko iepriekš publicējis cits autors, apgalvojot, ka tas ir oriģināls.

**IV. Pasākumi plaģiāta novēršanai un plaģiāta pārbaude**

9. Studējošo un akadēmiskā personāla informēšana par plaģiātu:

9.1. katedras vadītājs, norīkojot kvalifikācijas darba vadītāju, informē akadēmisko personālu par akadēmiskā godīguma ievērošanu Koledžā;

9.2. kvalifikācijas darba vadītājs sniedzot konsultācijas kvalifikācijas darba izstrādē:

9.2.1. izceļ atsaukšanās uz citu autoru darbiem nozīmi, kas sekmē darba autora nopelnu zinātnē;

9.2.2. informē studējošo par plaģiāta nepieļaujamību kvalifikācijas darbā, kā arī brīdina, ka atsauču nenorādīšana rada plaģiātu.

10. Kvalifikācijas darba vadītājs:

10.1. konstatējot plaģiāta pazīmes kvalifikācijas darba izstrādes laikā (atbilstoši pavēlē noteiktiem termiņiem), uzdod studējošajam novērst to;

10.2. atkārtoti konstatējot plaģiāta pazīmes kvalifikācijas darba izstrādes laikā (atbilstoši pavēlē noteiktiem termiņiem) vai, ja studējošais nav novērsis plaģiātu kvalifikācijas darba vadītāja norādītajā kārtībā un termiņā, kvalifikācijas darba vadītājs par to informē Koledžas katedras vadītāju.

11. Koledžas katedras vadītājs saņemot informāciju no kvalifikācijas darba vadītāja par plaģiāta pazīmēm kvalifikācijas darbā, tā izstrādes laikā (atbilstoši pavēlē noteiktiem termiņiem), rakstiski informē Izglītības koordinācijas nodaļas vadītāju par iespējamu plaģiātu kvalifikācijas darbā.

12. Saņemot kvalifikācijas darbu[[4]](#footnote-4), Koledžas Izglītības koordinācijas nodaļas vadītāja noteikts nodarbinātais (turpmāk – atbildīgais nodarbinātais) sistēmā veic plaģiāta pārbaudi.

13. Atbildīgais nodarbinātais konstatējot iesniegtā kvalifikācijas darba satura līdzības ar programmatūras resursiem, informē piekritīgās katedras vadītāju un Koledžas direktora vietniekam studiju un mācību jautājumos iesniedz rakstisku ziņojumu ar lūgumu sasaukt plaģiāta izskatīšanas komisiju.

**V. Plaģiāta izskatīšanas komisijas darba organizāciju**

14. Koledžas direktora vietnieks studiju un mācību jautājumos saņemot šo vadlīniju 13.punktā minēto ziņojumu, sasauc plaģiāta izskatīšanas komisiju (turpmāk – Komisija) šādā sastāvā:

14.1. Komisijas priekšsēdētājs – Koledžas direktora vietnieks dienesta un administratīvajos jautājumos;

14.2. Komisijas priekšsēdētaja vietnieks – Ētikas komisijas vadītājs;

14.3. Komisijas dalībnieki:

14.3.1. akadēmiskā amata pārstāvis;

14.3.2. piekritīgās katedras vadītājs;

14.3.3. kvalifikācijas darba vadītājs;

14.3.4. kvalifikācijas darba recenzents;

14.3.5. Izglītības koordinācijas nodaļas vadītājs, nodrošina arī Komisijas sēdes protokolēšanu.

15. Komisija trīs darba dienu laikā pēc ziņojuma saņemšanas izvērtē kvalifikācijas darbā konstatēto līdzību starp iesniegto darbu un citiem avotiem, ņemot vērā:

15.1. kvalifikācijas darba autora līdzšinējo pieredzi pētniecisko darbu izstrādē;

15.2. atsauces metodi (pārfrazēšana, apkopošana, citēšana, tulkošana) par satura iekļaušanu no kāda avota;

15.3. konstatētā plaģiāta veidu;

15.4. studējošā argumentāciju un paskaidrojumu;

15.5. pārkāpuma ietekmi uz studiju procesu Koledžā.

16. Komisija ar balsu vairākumu var pieņemt vienu no šādiem lēmumiem:

16.1. plaģiāts nav konstatēts (līdzības konstatētas ar normatīvajiem aktiem, citas specifikācijas);

16.2. konstatēts plaģiāts, darbs nav virzāms priekšaizstāvēšanai vai aizstāvēšanai un kvalifikācijas darbā jāveic labojumi;

16.3. konstatēts plaģiāts un kvalifikācijas darbs jāizstrādā citā tēmā.

17. Ar komisijas lēmumu iepazīstina kvalifikācijas darba autoru.

18. Konstatējot plaģiātu, Komisija informē Ētikas komisiju.

19. Katru plaģiāta fakta konstatēšanas gadījumu vērtē individuāli.

20. Studējošajam ir tiesības iebilst Komisijas lēmumam, ne vēlāk kā trīs darba dienu laikā iesniedzot rakstiskus pierādījumus Ētikas komisijai.

**VI. Vadlīniju izstrādē izmantotie avoti**

21. Autortiesību likums // Likumi.lv. - Pieejas veids: tīmeklis [WWW.URL](http://WWW.URL).: <https://likumi.lv/ta/id/5138> - Resurss aprakstīts 2024. g. 25. janvārī.

22. Profesionālās izglītības likums // Likumi.lv - Pieejas veids: tīmeklis [WWW.URL](http://WWW.URL).: <https://likumi.lv/ta/id/20244> - Resurss aprakstīts 2024. g. 25. janvārī.

23. Akadēmiskā godīguma terminu vārdnīca. Akadēmiskā godīguma vispārējās vadlīnijas : uzziņu izdevums. – Rīga : RTU Izdevniecība, [2020], 161 lpp.

24. General Guidelines for Academic Integrity: Report, 23.09.2019. // Academia - Iegūts no: <https://www.academia.edu/80043093/General_Guidelines_for_Academic_Integrity> - Resurss aprakstīts 2024. g. 25. janvārī.

|  |  |
| --- | --- |
| Direktors | D.Homenko |

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. Valsts policijas koledžas 2023.gada 4.decembra iekšējie noteikumi Nr.16 “Kvalifikācijas darba izstrādes, iesniegšanas, aizstāvēšanas, glabāšanas kārtība un vienotas noformēšanas prasības” [↑](#footnote-ref-1)
2. turpat [↑](#footnote-ref-2)
3. Valsts policijas koledžas 2023.gada 4.decembra iekšējie noteikumi Nr.16 “Kvalifikācijas darba izstrādes, iesniegšanas, aizstāvēšanas, glabāšanas kārtība un vienotas noformēšanas prasības” [↑](#footnote-ref-3)
4. Valsts policijas koledžas 2023.gada 4.decembra iekšējie noteikumi Nr.16 “Kvalifikācijas darba izstrādes, iesniegšanas, aizstāvēšanas, glabāšanas kārtība un vienotas noformēšanas prasības” [↑](#footnote-ref-4)